………………………………………

……………………………………… г.

|  |  |
| --- | --- |
| **ДО**  **МИНИСТЪРА НА  ЗЕМЕДЕЛИЕТО И ХРАНИТЕ**  **г-н КИРИЛ ВЪТЕВ** | **ОДОБРИЛ,**  **МИНИСТЪР:**  **КИРИЛ ВЪТЕВ** |

**ДОКЛАД**

**от Александър Йоцев – заместник-министър на земеделието и храните**

**Относно:** Проект на Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година

**УВАЖАЕМИ ГОСПОДИН ВЪТЕВ,**

На основание чл. 66 във връзка с чл. 65, т. 3 от Закона за подпомагане на земеделските производители, внасям за одобряване проект на Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода   
2023 – 2027 година (обн., ДВ, бр. 80 от 2023 г.).

**Причини, които налагат приемането на акта**

От 16 октомври 2023 година започна прилагането на интервенциите в лозаро-винарския сектор, включени в Стратегическия план за развитие на земеделието и селските райони на Република България за периода 2023 – 2027 година. Бяха проведени три приема по 5 от интервенциите:

- в периода 16 октомври – 30 ноември 2023 г. по интервенция „Преструктуриране и конверсия на лозя“;

- в периода 1 – 15 декември 2023 г. по интервенции „Информиране в държавите членки“ и „Популяризиране в трети държави“

- в периода 15 януари – 15 февруари 2024 г. по „Инвестиции в лозаро-винарския сектор“ и „Инвестиции в екологични съоръжения“.

Съгласно чл. 5, ал. 6 , т. 1 от Наредба № 14/2023 г. в случай на остатък от бюджета по интервенциите могат да бъдат отворени втори приеми само за авансови плащания през съответната финансова година за интервенциите, за които се вземе решение от Постоянната работна група (ПРГ) за решаване на текущи въпроси при прилагането на интервенциите в лозаро-винарския сектор.

На 26 март 2024 г. беше проведено заседание на ПРГ, на което се взе решение остатъкът от бюджета, в резултат на проведените приеми (описани по-горе), да бъде преразпределен между интервенциите „Преструктуриране и конверсия на лозя“, „Инвестиции в лозаро-винарския сектор“ и „Инвестиции в екологични съоръжения“ и да се отварят втори приеми по тях през месец юни и месец юли 2024 г.

Провеждането на втори приеми за авансови плащания във втората половина на годината, налага промени в нормативната уредба, чрез които да бъде уреден срокът за предоставяне на банкови гаранции от кандидатите, тъй като действащият в наредбата текст ще забави извършването в срок до 15 октомври на всички необходими действия за успешното изпълнение на разпоредбите - административни проверки, проверки на място, сключване на договори, депозиране на банкови гаранции и изплащане на аванси. Затова с настоящото изменение и допълнение на наредбата се предлага срокът за подаване на банкови гаранции в ДФ „Земеделие“ от бенефциерите по интервенциите, да бъде два месеца от подписването на договора за предоставяне на финансова помощ, но не по-късно от 15 септември на съответната финансова година.

Друго планирано изменение в наредбата е отпадането на изискването по интервенции „Инвестиции в лозаро-винарския сектор“ и „Инвестиции в екологични съоръжения“ - когато кандидат вече е получил одобрение на подадено заявление за предоставяне на финансова помощ, да не може да подаде ново заявление, преди да е подал искане за изплащане на финансова помощ по първото заявление. По този начин винопроизводителите ще могат да планират своите инвестиции съобразно своя бизнес цикъл.

С наредбата се предлага и възможността по интервенция „Преструктуриране и конверсия на лозя“ да се финансират и автоматизирани системи за капково напояване с подземно вътремрежово оборудване (подземно полагане на тръбите в междуредията). По този начин за гроздопроизводителите в страната ще бъде осигурена възможност за по-всеобхватно подпомагане на тяхната дейност.

**Цели**

С изменението и допълнение на наредбата ще се осигури ефективното управление на остатъчния бюджет след проведените първи приеми.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати.

Финансирането на интервенциите в лозаро-винарския сектор ще бъде в рамките на определения за сектора бюджет.

**Очаквани резултати от прилагането на акта**

Определяне на нови срокове за предоставяне на банкови гаранции.

Осигуряване на възможност за финансиране на системи за капково напояване с подземно вътремрежово оборудване.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на Наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН ВЪТЕВ,**

Във връзка с гореизложеното и на основание чл. 66 във връзка с чл. 65, т. 3 от Закона за подпомагане на земеделските производители, предлагам да одобрите Наредбата за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година.

|  |  |
| --- | --- |
| **Приложениe:** | 1. Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година; 2. Справка за отразяване на постъпилите становища; 3. Постъпили становища; 4. Справка за отразяване на получените предложения и становища от проведената обществена консултация; 5. Получени предложения и становища от проведената обществена консултация. |

**АЛЕКСАНДЪР ЙОЦЕВ**

*Заместник-министър*